JUK’AMPI YATXATAÑATAKI
Seol, Hades arunakaxa, ¿kun sañs muni?
BIBLIAXA hebreo arumpita griego arumpita qillqatänwa, ukansti, paqallqtunka jila kutiw, sche’óhl hebreo arumpi ukat háides griego arumpix uñsti, ukasti jiwañ tuqitwa parli. Yaqhip Biblianakanxa “sepulcro”, “infierno”, “manqhapacha”, “amay imäwi”, “jiwatanak taypi” ukham jaqukipatawa, ukat niya ukham yaqha arunakampiru jaqukipatarakiwa. Ukampisa, yaqha arunakanxa janiw sche’óhl hebreo arutakisa, háides griego arutakis arux utjkiti. Ukatwa uka arunakaxa Traducción del Nuevo Mundo sat Biblianxa, español arut akham sas qillqapxi: “Seol” ukat “Hades”. Jichhasti, ¿kamsañsa uka arunakaxa munpacha? Biblian kamspachasa uk uñjañäni.
Eclesiastés 9:10 siwa: “Jumax sepulcror [Seol] sarkätas ukanxa janiw kuna lurañas utjkiti, kuna lup’iñasa, uñt’añasa, janirakiw yatiñanïñasa utjkiti”. ¿Ukhamax Seol arux sapa amay imäwi sañti munpacha? Janiwa. Kunapachatï Bibliax sapa amay imäwit parlki ukhaxa janiw sche’óhl ukat háides arunakxa uchkiti jan ukasti yaqha arunakwa uchi (Génesis 23:7-9; Mateo 28:1). Seol arux janirakiw walja jiwatanakaru mä imäwiru allintapxi uk sañ munkiti, mä arunxa familiapachataki wakichat panteonäkaspas ukhama (Génesis 49:30, 31).
Ukhamaxa, kunapachatï Diosana Arupaxa “Seol” jan ukax “Hades” arunakat parlaski ukhaxa, ¿kamsañs munpacha? Mä imäwiru walja jiwatanakaru allintapxi ukat sipansa wali jach’äkaspas ukham sañ muni. Ukatakixa Isaías 5:14 uñxatañäni, ukanxa, Seolax jach’a lugaräkaspasa ukhamawa, jiwañasti [sche’óhl] “lakapxa ansatati markpacharu […] manq’antañataki” siwa. Ukhamasti uka “amay imäwixa [sche’óhl]” walja jiwatanaksa manq’thapkaspa ukhamawa, janipuniw sisthapkiti, munaskakiwa (Proverbios 30:15, 16). Janiw cementeriojam phuqt’irïkiti, jan ukasti ‘janipuniw kunapachas sisthapkiti amay imäwixa [sche’óhl]’ (Proverbios 27:20). Ukhamasti, Seol, Hades ukanakaxa janipuniwa phuqt’kaspati. Janiw mä cementerio sañ munkiti.
Kunapachatï Biblian jaktañxat yatiqtanxa, ukhaw Seol, Hades arunakxa sum amuyxtanxa. Kunapachatï jaktanir jiwatanakat Diosan Arupax pärlki ukhaxa, Seol, Hades ukankapxiw siwa (Job 14:13; Hechos 2:31; Apocalipsis 20:13).* Jehová Diosar yupaychirinakas jan yupaychirinakas ukankapxiw sarakiwa (Génesis 37:35; Salmo 55:15). Ukatwa ‘ñanqha jaqinakasa, aski jaqinakasa’ jaktanipxani sixa (Hechos 24:15).
* Jan jaktanir jiwatanakaxa janiw Seol jan ukax Hades ukankapkiti siw Bibliaxa, jan ukasti Gehena ukankapxiw siwa (Aymar Biblianxa ‘infierno’ sas jaqukipatawa, Mateo 5:30; 10:28; 23:33).
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn